32000R2474
L 286/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2474/2000 AL CONSILIULUI
din 9 noiembrie 2000
de stabilire, în temeiul articolului 1 alineatul (7) din Regulamentul (CEE) nr. 3030/93, a listei produselor textile și confecțiilor ce urmează a fi integrate la 1 ianuarie 2002 în Acordul General pentru Tarife și Comerț din 1994 și de modificare a anexei X la Regulamentul (CEE) nr. 3030/93 și a anexei II la Regulamentul (CE) nr. 3285/94
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere articolul 1 alineatul (7) din Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe (1),
având în vedere propunerea Comisiei,
întrucât:
(1)
Comunitatea Europeană a încheiat Acordul de instituire a Organizației Mondiale a Comerțului (denumită în continuare „OMC”) (2), la care este anexat Acordul privind produsele textile și confecțiile (denumit în continuare „ATC”).
(2)
În conformitate cu articolul 2 alineatul (8) litera (b) și alineatul (11) din ATC, Comunitatea este obligată să integreze, la data de 1 ianuarie 2002, în cadrul normelor și disciplinelor obișnuite ale GATT, produsele care în 1990 nu reprezentau mai puțin de 18 % din volumul total al importurilor în Comunitate, realizate în 1990, ale tuturor produselor textile și confecțiilor care fac obiectul ATC și, în afară de aceasta, să notifice până la 1 ianuarie 2001 lista acestor produse Organului de monitorizare pentru textile al OMC.
(3)
La selectarea produselor care urmează a fi integrate, Consiliul a luat în calcul o serie de factori, inclusiv sensibilitatea produsului pentru industria comunitară și componentele regionale ale acesteia, în special din punct de vedere al competitivității economice și al ocupării forței de muncă, efectul restricțiilor cantitative privind produsul, capacitatea industriei comunitare de a continua procesul de adaptare la concurența sporită în domeniul produselor care fac în prezent obiectul unor restricții cantitative pentru una sau mai multe țări furnizoare, dorința de a încuraja adaptarea industriei la un ritm acceptabil pe întreaga perioadă de tranziție de zece ani, impactul asupra consumatorilor, impactul asupra țărilor terțe și oportunitatea simplificării regimului importurilor comunitare de produse textile și confecții.
(4)
S-a ținut seama de propunerile părților interesate care au răspuns invitației Comisiei, publicate în Jurnalul Oficial al Comunităților Europene (3), de a prezenta astfel de observații.
(5)
Lista produselor din anexa X la Regulamentul (CEE) nr. 3030/93 trebuie modificată pentru a exclude produsele care urmează să fie integrate la 1 ianuarie 2002.
(6)
Lista produselor textile și confecțiilor care fac obiectul normelor și disciplinelor obișnuite ale GATT, prevăzută în anexa II la Regulamentul (CE) nr. 3285/94 al Consiliului din 22 decembrie 1994 privind regimul comun aplicabil importurilor și de abrogare a Regulamentului (CE) nr. 518/94 (4), trebuie modificată pentru a include, de la 1 ianuarie 2002, produsele care urmează să fie integrate în cadrul normelor obișnuite ale GATT,
ADOPTĂ PREZENTUL REGULAMENT:
Articolul 1
(1) Produsele care de la 1 ianuarie 2002 urmează a fi integrate în cadrul normelor obișnuite ale GATT sunt enumerate în anexa I la prezentul regulament.
(2) De la 1 ianuarie 2002, anexa X la Regulamentul (CEE) nr. 3030/93 se înlocuiește cu textul din anexa II la prezentul regulament.
(3) De la 1 ianuarie 2002, anexa II la Regulamentul (CE) nr. 3285/94 se înlocuiește cu textul din anexa III la prezentul regulament.
Articolul 2
Prezentul regulament intră in vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 noiembrie 2000.